Sekretari Pauëll takohet me kryeadministratorin e ri të Kosovës Harri Holkeri - 2003-08-08
Pauëll: Shtetet Bashkuara mbështesin përpjekjet e OKB-së për ndërtimin e një Kosove shumë etnike dhe demokratike
Sekretari i Shtetit Kolin Pauell u takua dje në Uashington me administratorin e ri të Kombeve të Bashkuara për Kosovën Harri Holkeri. Një zëdhënës i Departamentit të Shtetit tha se Sekretari Pauell e siguroi zotin Holkeri për mbështetjen e Shteteve të Bashkuara për përpjekjet e UNMIK-ut për të ndihmuar banorët e Kosovës të krijojnë një shoqëri demokratike dhe shumë etnike. Në një intervistë për Shërbimin Shqip të Zërit të Amerikës, pas takimit, zoti Holkeri tha se sfida e tij kryesore në Kosovë do të jetë të ndihmojë palët të afrohen me njera tjetrën për të ndërtuar një jetë më të mirë. Ish kryeministri i Finlandës, i sapo emëruar për postin e administratorit të Kosovës, ishte dje në Uashington për të siguruar mbështetjen e administratës amerikane për misionin e tij. Në takim Sekretari i Shtetit Kolin Pauell i shprehu mirënjohjen zotit Holkeri dhe i ofroi atij mbështetjen e Uashingtonit për detyrën e re. Pas takimit zoti Holkeri tha se për të ishte e rëndësishme të takohej me zyrtarët e lartë amerikanë para se të fillojë detyrën e re. Një nga sfidat kryesore me të cilat ai do të ndeshet në Kosovë, do të jetë shtimi i besimit midis shqiptarëve dhe serbëve. tha zoti Holkeri. Administratori i ri shkon në Kosovë në një moment të rëndësishëm, kur Kosova synon plotësimin e standarteve, që i ka vënë asaj komuniteti ndërkombëtar, para fillimit të bisedimeve për statusin, ku përfshihen ndërtimi i institucioneve demokratike, krijimi i një shteti ligjor, nxitja e kthimit të të zhvendosurve dhe refugjatëve dhe fillimi i dialogut mes Beogradit dhe Prishtinës. Zoti Holkeri u tregua i rezervuar në komentet e tij duke theksuar se dëshiron më parë të njihet nga afër me gjendjen në Kosovë, ku ai nuk ka qënë ndonjëherë, si dhe me punën e organizatës së UNMIK-ut, para se të japë mendimet e tij për çështjet konkrete me të cilat ballafaqohet Kosova sot. Sekretari i Përgjithshëm i OKB-së Kofi Anan e emëroi ish kryeministrin finlandez muajin e kaluar për postin e ri, për të zëvendësuar administratorin Majkëll Shtainer i cili u largua për të filluar punën si ambasador i Gjermanisë në organizatat e OKB-së në Vjenë. Zoti Holkeri pritet të mbërrijë në Kosovë javën e ardhshme.